P6_TA(2006)0436

Prospektide direktiivi rakendusmeetmed (tase 2)

Euroopa Parlamendi resolutsioon kolmandate riikide emitentide poolt kasutatavate raamatupidamisstandardite ja nende samaväärsuse kohta rahvusvaheliste finantsaruandlusstandarditega, nagu on märgitud prospektide direktiivi ja läbipaistvuse direktiivi rakendusmeetmete eelnõus (komisjoni määruse eelnõu, millega muudetakse määrust (EÜ) nr 809/2004 raamatupidamisstandardite osas, mille kohaselt koostatakse prospektides sisalduv ajalooline teave, ja komisjoni otsuse eelnõu rahvusvaheliselt tunnustatud raamatupidamisstandardite kohaselt ette valmistatud teabe kasutamise kohta kolmandate riikide väärtpaberiemitentide poolt)

Euroopa Parlament,

- võttes arvesse Euroopa Parlamendi ja nõukogu 4. novembri 2003. aasta direktiivi 2003/71/EÜ väärtpaberite üldsusele pakkumisel või kauplemisele lubamisel avaldatava prospekti kohta [1], eelkõige selle artikli 7 lõiget 1;

- võttes arvesse Euroopa Parlamendi ja nõukogu 15. detsembri 2004. aasta direktiivi 2004/109/EÜ läbipaistvuse nõuete ühtlustamise kohta teabele emitentide kohta, kelle väärtpaberid on lubatud reguleeritud turul kauplemisele [2], eelkõige selle artikli 23 lõiget 4;

- võttes arvesse Euroopa Parlamendi ja nõukogu 19. juuli 2002. aasta määrust (EÜ) nr 1606/2002 rahvusvaheliste raamatupidamisstandardite kohaldamise kohta [3];

- võttes arvesse komisjoni määruse eelnõu, millega muudetakse määrust (EÜ) nr 809/2004 raamatupidamisstandardite osas, mille kohaselt koostatakse prospektides sisalduv ajalooline teave;

- võttes arvesse komisjoni otsuse eelnõu rahvusvaheliselt tunnustatud raamatupidamisstandardite kohaselt ette valmistatud teabe kasutamise kohta kolmandate riikide väärtpaberiemitentide poolt;

- võttes arvesse nõukogu 28. juuni 1999. aasta otsust 1999/468/EÜ [4], millega kehtestatakse komisjoni rakendusvolituste kasutamise menetlused, muudetud nõukogu 17. juuli 2006. aasta otsusega 2006/512/EÜ [5];

- võttes arvesse komisjoni president Romano Prodi 5. veebruaril 2002. aastal Euroopa Parlamendile tehtud avaldust;

- võttes arvesse Euroopa Parlamendi 5. veebruari 2002. aasta resolutsiooni finantsteenuseid reguleerivate õigusaktide rakendamise kohta [6] Lamfalussy raporti kontekstis;

- võttes arvesse majandus- ja rahanduskomisjoni poolt 4. oktoobril 2006 vastu võetud muudatusettepanekuid komisjoni määruse eelnõu kohta, millega muudetakse määrust (EÜ) nr 809/2004, ja rakendusotsuse eelnõu rahvusvaheliselt tunnustatud raamatupidamisstandardite kohaselt ette valmistatud teabe kasutamise kohta kolmandate riikide väärtpaberiemitentide poolt;

- võttes arvesse nimetatud muudatusettepanekuid puudutavat komisjoni vastust, mis edastati Euroopa Parlamendile 18. oktoobril 2006 raportööridele ning majandus- ja rahanduskomisjoni esinaisele adresseeritud kirjas;

- võttes arvesse 5. mail 2006 toimunud majandus- ja rahandusministrite nõukogu järeldusi, milles rõhutati järelevalve, koordineerimise ja lähenemise olulisust ELis;

- võttes arvesse kodukorra artiklit 81 ja artikli 103 lõiget 2,

1. palub komisjonil arvestada võimalikult suurel määral talle direktiividega 2003/71/EÜ ja 2004/109/EÜ antud volituste piire kooskõlas asutamislepingu asjakohaste sätetega, et tagada finantsturgudel osalejatele õiguskindlus;

2. juhib tähelepanu asjaolule, et rakendusmeetmete eelnõu on toimiv lahendus nende eesmärkide saavutamiseks, mis on seotud investeerimisühingute ja muude kauplemiskohtade parandatud tegutsemistingimustega, samuti tõhusate, läbipaistvate ja kindlate finantsturgudega Euroopa Liidus;

3. rõhutab, et Euroopa Parlamendi tegevus alates rakendusmeetmete avaldamisest on juhitud vajadusest austada neid õigussätteid, mille eesmärk on saavutada tasakaalustatud tulemus konkurentsi ja läbipaistvuse vahel finantsturgude, sidusrühmade (aktsionärid, emitendid ja kasutajad), reguleerivate asutuste ja demokraatlikult valitud esindajate jaoks;

4. väljendab heameelt valmisoleku üle, mida komisjon on näidanud koostöös Euroopa Parlamendiga kõikide asjaomaste poolte jaoks parima lahenduse leidmiseks; tuletab meelde vajadust kaasata Euroopa Parlament ja teavitada teda kõigist 2. tasandi meetmetest alates ettevalmistava tegevuse kõige varasematest etappidest;

5. märgib, et direktiivide 2003/71/EÜ ja 2004/109/EÜ rakendusmeetmete lõpuleviimise menetlus on peaaegu pretsedenditu, arvestades seda, kuidas ELi õigusakte tavaliselt välja töötatakse; rõhutab seetõttu vajadust saavutada vastastikune rahuldav tulemus kõikide asjaomaste institutsioonide jaoks institutsioonidevaheliste suhete positiivses suunas arendamise nimel;

6. palub komisjonil laiendada 25. juunil 2004. aastal Euroopa väärtpaberituru reguleerijate komiteele (CESR) antud mandaati, et komitee saaks edendada kolmandate riikide ühtlustatud kohtlemist riikide pädevate asutuste poolt ja et anda tehnilist abi kolmandate riikide standardite (muude kui Ameerika Ühendriikide, Jaapani ja Kanada üldtunnustatud raamatupidamispõhimõtete) samaväärsuse hindamisel rahvusvaheliste finantsaruandlusstandarditega, kuivõrd kõnealustele kolmandatele riikidele antakse võimalus mitte korrigeerida raamatupidamisaruandeid 1. jaanuarist 2007 kuni 1. jaanuarini 2009;

7. juhib tähelepanu, et komisjon peaks kasutama ajavahemikku 1. jaanuarist 2007 kuni 1. jaanuarini 2009 edusammude tegemiseks või läbirääkimiste alustamiseks rahvusvaheliste finantsaruandlusstandardite ja kolmandate riikide üldtunnustatud raamatupidamispõhimõtete lähendamise eesmärgil; kutsub komisjoni üles esitama Euroopa väärtpaberikomiteele ja Euroopa Parlamendile töökava, milles on lühidalt iseloomustatud kolmandate riikidega peetavaid läbirääkimisi rahvusvaheliste finantsaruandlusstandardite ja kolmandate riikide üldtunnustatud raamatupidamispõhimõtete lähendamise üle;

8. rõhutab, et kolmandate riikide üldtunnustatud raamatupidamispõhimõtete hindamine ei peaks olema ainult tehnilist laadi, vaid et arvesse tuleks võtta ka majanduslikku ja regulatiivset tausta;

9. palub komisjonil koostada samaväärsuse määratlus, mis hõlmab kolmandates riikides kohaldatavate sobitusnõuete asjakohast kohaldamist, võttes arvesse rahvusvaheliste finantsaruandlusstandardite alusel toimivaid Euroopa emitente, ja kolmandate riikide raamatupidamisstandardite ning rahvusvaheliste finantsaruandlusstandardite vaheliste erinevuste üksikasjaliku ja objektiivse analüüsi põhjal vajalikuks peetavaid nõudeid, et tagada investorite kaitse;

10. arvab, et rahvusvaheliste finantsaruandlusstandardite ja Ameerika Ühendriikide üldtunnustatud raamatupidamispõhimõtete samaväärsust puudutava kokkuleppe puudumise korral 1. jaanuaril 2009 (kusjuures samaväärsus on määratletud nii, nagu see on märgitud lõikes 9) peaksid Euroopas asutatud Ameerika ettevõtjad kasutama rahvusvahelisi finantsaruandlusstandardeid täies ulatuses; kutsub liidu teisi pädevaid asutusi üles selles osas oma seisukohta esitama;

11. väljendab rahulolematust uute meetmete kaasamise üle, et teha protsessi nii hilises etapis veel kaheks aastaks erand professionaalsetele väärtpaberitele, ning peab seda sobimatuks;

12. kiidab rakendusmeetmed heaks, eeldusel et komisjon võtab eelnimetatud punkte arvesse;

13. teeb presidendile ülesandeks edastada käesolev resolutsioon nõukogule, komisjonile ja Euroopa väärtpaberituru reguleerijate komiteele.

[1] ELT L 345, 31.12.2003, lk 64.

[2] ELT L 390, 31.12.2004, lk 38.

[3] EÜT L 243, 11.9.2002, lk 1.

[4] EÜT L 184, 17.7.1999, lk 23.

[5] ELT L 200, 22.7.2006, lk 11.

[6] EÜT C 284 E, 21.11.2002, lk 115.

--------------------------------------------------